ถึงคราว Metallica มีวิสกี้เป็นของตัวเอง ผ่านกระบวนการบ่มด้วยเพลงของพวกเขา
ได้เวลาโยกหัวผงกๆ ไปกับความเมทัลร็อกสุดใจของวิสกี้ที่ถูกบ่มในถังพร้อมกับฟังเพลงจากวงดนตรีสัญชาติอเมริกันอย่าง Metallica (เมทัลลิกา) ที่ครั้งนี้พวกเขาผลิตวิสกี้ออกมาเอาใจแฟนๆ หลังจากเพิ่งจะวางขายเมล็ดกาแฟที่ผลิตโดยมือกีตาร์ของวงอย่าง เคิร์ก แฮมเม็ต (Kirk Hammett) และเบียร์บัดไวเซอร์พะชื่อวงไปเมื่อ 3 ปีก่อน นี่จึงนับเป็นความน่าตื่นเต้นครั้งใหม่ เพราะพวกเขากำลังจะปล่อยผลิตภัณฑ์ตัวใหม่ อย่าง Blackened (แบล็คเคน) ซึ่งเป็นวิสกี้ที่ถูกบ่มมาด้วยบทเพลงของพวกเขาเอง อันเป็นชื่อเดียวกับเพลงของพวกเขาในอัลบั้ม …And Justice for All เมื่อปี 1988 คุณอาจจินตนาการไม่ถูกว่าวิสกี้จะถูกบ่มด้วยเสียงเพลงได้อย่างไร ไอเดียดังกล่าวนี้เกิดขึ้นจากผู้เชี่ยวชาญในเรื่องวิสกี้ชาวอเมริกัน เดฟ พิคเคอเรล (Dave Pickerell) ผู้เดินทางไปยังโบสถ์ในเมืองเวสต์พอยต์ และพบว่า เครื่องดนตรีอย่างออร์แกนที่กำลังบรรเลงอยู่ในโบสถ์นั้นสร้างแรงสั่นสะเทือนไปทั่วอาคาร ซึ่งลักษณะดังกล่าวสามารถนำไปดัดแปลง หรือมีแนวโน้มที่สามารถช่วยให้กระบวนการบ่มวิสกี้ทำได้ดียิ่งขึ้นขณะเดียวกันไอเดียดังกล่าวยังถูกต่อยอดโดยกลุ่มเมเยอร์ ซาวด์ (Meyer Sound) ซึ่งเป็นทีมที่ทำงานร่วมกับวงเมทัลลิกา ในฐานะผู้ผลิตซัฟวูฟเฟอร์ชนิดพิเศษ ที่ช่วยขับคลื่นเสียงต่ำในบทเพลงของพวกเขา ซึ่งเป็นคลื่นเสียงที่ถูกเลือกมาใช้ในกระบวนการบ่มวิสกี้ขวดนี้ หรือที่เรียกกันว่า Black Noise ซึ่งทางพิคเคอเรลเองก็บอกว่า ตัววิสกี้นั้นถูกบ่มอย่างถูกต้องตามประเพณีดั้งเดิม แต่คลื่นสั่นสะเทือนจากบทเพลงของเมทัลลิกาจะช่วยขับกล่อมรสชาติบางอย่างออกมาด้วยวิสกี้ Blackened ขวดนี้มอบกลิ่นน้ำผึ้ง อบเชย มินต์ เครื่องเทศ กานพลู และแอปริคอต ให้ความครีมมี่นิดๆ ซึ่งเกิดจากการผสมเบอร์เบิน ไรย์ และวิสกี้ เพื่อบ่มในถังบรั่นดีดำ นอกเหนือจากวิสกี้แล้ว สินค้าแต่ละล็อตที่ผลิตออกมา ลูกค้ายังจะได้รับเพลย์ลิสต์ของเมทัลลิกาใน Spotify เอาไว้ฟังขณะดื่มอีกด้วย ใครสนใจสามารถหาซื้อวิสกี้ของวงร็อกในตำนานนี้ได้ในช่วงปลายเดือนกันยายนเป็นต้นไป ผ่านทางเว็บไซต์ทางการของวงพิสูจน์อักษร: อ้างอิง:
กลุ่มเมเยอร์ ซาวด์ (Meyer Sound) เป็นทีมที่ทำงานร่วมกับวง Metallica (เมทัลลิกา) ในฐานะผู้ผลิตซัฟวูฟเฟอร์ชนิดพิเศษ ที่ช่วยขับคลื่นเสียงต่ำในบทเพลงของพวกเขา ซึ่งเป็นคลื่นเสียงที่ถูกเลือกมาใช้ในกระบวนการบ่มวิสกี้ขวดนี้ หรือที่เรียกกันว่า Black Noise 